CELEX: 
Language: ro
Date: 2019-03-14 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2017/1799 în ceea ce privește exceptarea Băncii Populare a Chinei de la cerințele de transparență pretranzacționare și posttranzacționare prevăzute în Regulamentul (UE) nr. 600/2014

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               1.1.Context general și obiective
            
            
               Regulamentul (UE) nr. 600/2014
                  1
                (denumit în general „MiFIR”) se aplică de la 3 ianuarie 2018 și înlocuiește, împreună cu Directiva 2014/65/UE
                  2
                („MiFID II”), Directiva 2004/39/CE
                  3
                (MiFID I). MiFIR și MiFID II oferă un cadru juridic armonizat care reglementează, printre altele, cerințele aplicabile firmelor de investiții, locurilor de tranzacționare, furnizorilor de servicii de raportare de date, precum și firmelor din țări terțe care furnizează servicii de investiții sau desfășoară activități de investiții în Uniune. 
            
            
               Principalul obiectiv al MiFID II și MiFIR este de a asigura condiții de concurență echitabile pe piețele financiare și de a permite piețelor să funcționeze în beneficiul economiei, sprijinind crearea de locuri de muncă și creșterea economică.
            
            
               MiFIR și MiFID II vizează consolidarea eficienței, a rezilienței și a integrității piețelor financiare. În special, acestea vizează obținerea unui grad mai mare de transparență, prin introducerea unui regim de transparență pretranzacționare și posttranzacționare pentru instrumentele care nu sunt capitaluri proprii și prin consolidarea și extinderea actualului regim de transparență privind tranzacțiile cu titluri de capital.
            
            
               1.2.Cadrul juridic și elementele juridice
            
            
               Pentru a preciza cerințele prevăzute în MiFIR, Comisia este împuternicită să adopte acte delegate în conformitate cu articolul 290 din Tratatul privind funcționarea Uniunii Europene („TFUE”) și să specifice prin intermediul acestora anumite elemente în cazul cărora colegiuitorii au considerat necesar să acorde împuterniciri Comisiei Europene. Articolul 1 alineatul (9) din MiFIR împuternicește Comisia să adopte acte delegate pentru a extinde exceptarea de la cerințele de transparență pretranzacționare și posttranzacționare în temeiul MiFIR, astfel încât aceasta să se aplice și băncilor centrale din țări terțe în ceea ce privește tranzacțiile încheiate în vederea aplicării politicii monetare, de schimb valutar sau de gestionare a datoriei publice.
            
            
               2.CONSULTĂRI PREALABILE ADOPTĂRII ACTULUI
            
            
               Comisia Europeană și-a bazat constatările și concluziile pe studiul extern realizat de Centrul de Studii Politice Europene (CEPS) și de Universitatea din Bologna intitulat „Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)” [„Exceptări pentru băncile centrale din țări terțe și alte entități în conformitate cu regulamentul privind abuzul de piață (MAR) și regulamentul privind piețele instrumentelor financiare (MiFIR)”]. Studiul are la bază o anchetă efectuată cu ajutorul unui chestionar adresat băncilor centrale din jurisdicțiile țărilor terțe. Acesta cuprinde o analiză a regimului juridic al băncilor centrale din țările terțe în ceea ce privește transparența pretranzacționare și posttranzacționare, transparența cadrului lor operațional și gradul în care desfășoară activități de tranzacționare în cadrul Uniunii. Proiectul inițial de regulament delegat (UE) 2017/1799 al Comisiei a fost publicat în vederea unei consultări de feedback cu durata de 4 săptămâni, care s-a încheiat la 4 mai 2017. Cu ocazia consultării publice nu s-au transmis observații.
            
            
               3.ELEMENTELE JURIDICE ALE ACTULUI DELEGAT
            
            
               Articolul 1 alineatul (6) din Regulamentul (UE) nr. 600/2014 cuprinde o exceptare de la cerințele de transparență pretranzacționare și posttranzacționare pentru tranzacțiile în care contrapartea este unul dintre membrii Sistemului European al Băncilor Centrale (SEBC), care sunt efectuate în cadrul aplicării politicii monetare, de schimb valutar și de stabilitate financiară pe care membrul SEBC în cauză este autorizat prin lege să o aplice și în condițiile în care membrul respectiv și-a informat în prealabil contrapartea cu privire la exceptarea tranzacției respective. 
            
            
               În conformitate cu articolul 1 alineatul (9) din Regulamentul (UE) nr. 600/2014, Comisia este împuternicită să adopte acte delegate pentru a extinde această exceptare la anumite bănci centrale din țări terțe. Regulamentul delegat (UE) 2017/1799 al Comisiei pune în aplicare împuternicirea acordată prin Regulamentul (UE) nr. 600/2014, menționând băncile centrale din țări terțe care beneficiază de exceptarea acordată membrilor SEBC în temeiul articolului 6 alineatul (1) din Regulamentul (UE) nr. 600/2014.
            
            
               La considerentul 3 din Regulamentul delegat (UE) 2017/1799 al Comisiei se prevede că lista băncilor centrale din țări terțe care beneficiază de exceptarea prevăzută în Regulamentul delegat (UE) 2017/1799 al Comisiei ar trebui să fie revizuită, după cum se consideră adecvat, inclusiv în vederea extinderii, după caz, a exceptărilor și la alte bănci centrale din țări terțe care încă nu au fost incluse în listă.
            
            
               REGULAMENTUL DELEGAT (UE) …/… AL COMISIEI
            
            
               din 14.3.2019
            
            
               de modificare a Regulamentului delegat (UE) 2017/1799 în ceea ce privește exceptarea Băncii Populare a Chinei de la cerințele de transparență pretranzacționare și posttranzacționare prevăzute în Regulamentul (UE) nr. 600/2014
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012
                  4
               , în special articolul 1 alineatul (9),
            
            
               întrucât:
            
            
               (1)Tranzacțiile la care membrii Sistemului European al Băncilor Centrale (SEBC) sunt contrapărți sunt exceptate de la aplicarea cerințelor de transparență în tranzacționare în conformitate cu articolul 1 alineatul (6) din Regulamentul (UE) nr. 600/2014 în măsura în care tranzacțiile respective sunt efectuate în vederea aplicării politicii monetare, de schimb valutar sau de stabilitate financiară.
            
            
               (2)O astfel de exceptare de la domeniul de aplicare al Regulamentului (UE) nr. 600/2014 poate fi extinsă, în conformitate cu articolul 1 alineatul (9) din regulamentul respectiv, la băncile centrale din țări terțe, precum și la Banca Reglementelor Internaționale. 
            
            
               (3)Lista băncilor centrale din țări terțe care beneficiază de exceptare, astfel cum este prevăzută în Regulamentul delegat (UE) 2017/1799, ar trebui să fie actualizată, inclusiv în vederea extinderii, după caz, a domeniului de aplicare al exceptării prevăzute la articolul 1 alineatul (6) din Regulamentul (UE) nr. 600/2014 la alte bănci centrale din țări terțe sau în vederea eliminării acestor entități publice de pe listă. Comisia monitorizează și evaluează evoluțiile relevante din țările terțe și poate efectua, în orice moment, o revizuire a exceptării suplimentare. 
            
            
               (4)Având în vedere informațiile primite din partea Republicii Populare Chineze, Comisia a pregătit un raport de evaluare a tratamentului internațional aplicat Băncii Populare a Chinei, pe care l-a prezentat Parlamentului European și Consiliului. În raportul respectiv
                  5
                s-a concluzionat că este oportun să se acorde Băncii Centrale a Republicii Populare Chineze o exceptare de la cerințele de transparență pretranzacționare și posttranzacționare prevăzute în Regulamentul (UE) nr. 600/2014. În consecință, lista entităților publice care beneficiază de exceptare, astfel cum este prevăzută în Regulamentul delegat (UE) 2017/1799, ar trebui modificată pentru a include și Banca Populară a Chinei.
            
            
               (5)Măsurile prevăzute în prezentul regulament sunt conforme cu avizul grupului de experți al Comitetului european pentru valori mobiliare,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexa la Regulamentul delegat (UE) 2017/1799 se înlocuiește cu textul din anexa la prezentul regulament. 
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 14.3.2019
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
               
               
                  
                     (2)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014).
               
               
                  
                     (3)
                  
                        Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, 30.4.2004, p. 1).
               
               
                  
                     (4)
                  
                        JO L 173, 12.6.2014, p. 84.
               
               
                  
                     (5)
                  
                        Raportul Comisiei către Parlamentul European și Consiliu privind exceptarea Băncii Centrale a Republicii Populare Chineze în temeiul Regulamentului privind piețele instrumentelor financiare (MiFIR) [COM(2019) 143, 14.3.2019].
               
            
      
    ---documentbreak--- 
      
         
         
            
               ANEXĂ 
            
            
               1.Australia:
            
            
               –Banca de Rezerve a Australiei;
            
            
               2.Brazilia:
            
            
               –Banca Centrală a Braziliei;
            
            
               3.Canada:
            
            
               –Banca Canadei;
            
            
               4.RAS Hong Kong:
            
            
               –Autoritatea Monetară a Hong Kongului;
            
            
               5.India:
            
            
               –Banca de Rezerve a Indiei;
            
            
               6.Japonia:
            
            
               –Banca Japoniei;
            
            
               7.Mexic:
            
            
               –Banca Mexicului;
            
            
               8.Republica Populară Chineză:
            
            
               –Banca Populară a Chinei;
            
            
               9.Republica Coreea:
            
            
               –Banca Coreei;
            
         
         
            
               10.Singapore:
            
            
               –Autoritatea Monetară a Singapore;
            
            
               11.Elveția:
            
            
               –Banca Națională a Elveției;
            
            
               12.Turcia:
            
            
               –Banca Centrală a Republicii Turcia;
            
            
               13.Regatul Unit:
            
            
               –Banca Angliei
            
            
               14.Statele Unite ale Americii:
            
            
               –
                     Sistemul de Rezerve Federale;
            
            
               15.Banca Reglementelor Internaționale.